ธปท.เผยดัชนีเชื่อมั่นทางธุรกิจมิ.ย.ดีขึ้น
ธปท.เผยดัชนีความเชื่อมั่นทางธุรกิจเดือนมิ.ย.ปีนี้ปรับดีขึ้น จาก 49.7 จุด เพิ่มเป็น 50.4 จุด สะท้อนความเชื่อมั่นของผู้ประกอบการ
5 ก.ค. 2559

ธปท.เผยดัชนีความเชื่อมั่นทางธุรกิจเดือนมิ.ย.ปีนี้ปรับดีขึ้น จาก 49.7 จุด เพิ่มเป็น 50.4 จุด สะท้อนความเชื่อมั่นของผู้ประกอบการ 
ธนาคารแห่งประเทศไทย (ธปท.) รายงานดัชนีความเชื่อมั่นทางธุรกิจ ที่สำรวจความคิดเห็นจากกลุ่มตัวอย่างธุรกิจขนาดกลางและใหญ่  623 ราย ที่ครอบคลุมองค์ประกอบทั้งด้าน การผลิต คำสั้งซื้อ การลงทุน ต้นทุนการผลิต ผลประกอบการ และการจ้างงาน ล่าสุดในเดือนมิ.ย.ปีนี้  พบว่า ดัชนีปรับดีขึ้นจากเดือนก่อนที่
ระดับ 49.7 จุด มาอยู่ที่ระดับ 50.4 จุด ซึ่งการปรับเพิ่มขึ้นเป็นเดือนแรกนับตั้งแต่เดือนต.ค. 2558 ที่อยู่ที่ 50.2 จุด หรือเป็นบวกในรอบ 8 เดือน ส่วนหนึ่งเป็นผลจากปัจจัยชั่วคราวเป็นสำคัญ ตามความเชื่อมั่นของผู้ประกอบการในภาคอุตสาหกรรม โดยเฉพาะในกลุ่มปิโตรเคมี และกลุ่มการผลิตเหล็ก และผลิตภัณฑ์โลหะขั้นมูลฐาน ที่คลายความกังวลด้านต้นทุนประกอบการ จากการปรับลดลงของราคาสินค้าโภคภัณฑ์ในตลาดโลก หลังจากขึ้นไปสูงมากในเดือนก่อนหน้า ส่งผลให้ความเชื่อมั่นด้านการผลิตและผลประกอบการปรับดีขึ้น
อย่างไรก็ดี ผู้ประกอบการยังมีความกังวลต่ออุปสงค์หรือกำลังซื้อในประเทศ สะท้อนจากสัดส่วนผู้ประกอบการส่วนใหญ่ ที่มองว่าความต้องการจากตลาดในประเทศต่ำเป็นข้อจำกัดสำคัญในการดำเนินธุรกิจ
สำหรับในอีก 3 เดือนข้างหน้า ผู้ประกอบการส่วนใหญ่ประเมินว่า ภาวะทางธุรกิจจะดีขึ้นจากปัจจุบัน สะท้อนจากดัชนีความเชื่อมั่นทางธุรกิจที่อยู่เหนือระดับ 50 จุด แต่ดัชนีความเชื่อมั่นทางธุรกิจในอีก 3 เดือนข้างหน้ากลับปรับลดลงอย่างต่อเนื่อง จากระดับ 53.6 จุดในเดือนก่อนหน้า มาอยู่ที่ระดับ 52.6 จุดในเดือนมิ.ย.นี้ แสดงให้เห็นว่าผู้ประกอบการยังมีความกังวลต่อความเปราะบางของการฟื้นตัวทางเศรษฐกิจในระยะต่อไป
ทั้งนี้ ดัชนี = 50 หมายถึง ผู้ประกอบการมีความเชื่อมั่นทางธุรกิจทรงตัวจากเดือนก่อน, ดัชนีมากกว่า 50 หมายถึง ผู้ประกอบการมีความเชื่อมั่นทางธุรกิจดีขึ้นกว่าเดือนก่อน และดัชนีน้อยกว่า 50 หมายถึง ผู้ประกอบการมีความเชื่อมั่นทางธุรกิจแย่ลงกว่าเดือนก่อน